MS «Haugesund» (1943)

MS «Haugesund» var i perioden 1949-1976 et lokalruteskip tilhørende Det Stavangerske Dampskibsselskab, Stavanger. «Haugesund» var et av to identiske, amerikanskbygde patrulje- & kysteskortefartøy DSD kjøpte inn og lot ombygge til sivilt formål etter krigen. Det andre var nattruteskipet «Stavanger».


== Britisk HMS «Kilbirnie» ==
14. oktober 1942: Kjølstrukket ved Pullman Standard Car Manufacturing Co., Chicago, Ill., USA med midlertidig betegnelse «BEC 1».
2. mai 1943: Sjøsatt som USS «PCE 827» for U.S. Navy (PCE = «Patrol-craft Escort»).
15. mai 1943: Formelt utlånt til The Royal Navy.
16. juli 1943: Levert fra verft som patrulje- & kysteskortefartøy HMS «Kilbirnie».
Juli 1943: Kolliderte med ukjent fartøy i Chicago(?).
per 29. juli 1943: Reparert i Chicago.
26. oktober 1943: Ankom Liverpool, Storbritannia. Maskineri reparert.
16. november-desember 1943: Utrustet i Tobermorey, Storbritannia.
30. januar 1944: Ankom Alger.
Januar 1944: Satt i tjeneste for 51st Anti-Submarine Escort Group – med base i Gibraltar.
Januar 1945: HMS «Kilbirnie» plukket sammen med andre skip opp overlevende da HMS «Blackheath» ble torpedert av tysk ubåt utenfor Nord-Afrika.
16. januar 1945: HMS «Kilbirnie» befant seg på ukjent sted i det vestlige Middelhav da det ble pårent av HMS «Fort Bourbon» (1942 / brt:7133) om natten. HMS «Kilbirnie» ble truffet i siden og fikk store skader, blant annet ble det forerste maskinrommet oversvømt. Skipet sendte ut mayday-signaler, men klarte å komme seg inn til Casablanca for egen maskin. Av besetningen ble 1 mann (kokken) enten hardt skadet eller drept. Reparert i Casablanca.
8. juni 1945: Ferdig reparert. Gikk til Gibraltar. Avgikk så for Storbritannia.
Juni 1945: Ankom Plymouth, Storbritannia.
12. juli 1945: Opplagt Sheerness, Storbritannia som reserve.
5. oktober 1946: Formelt tilbakelevert U.S. Navy, men ble liggende i Sheerness.


== MS «Haugesund» ==
Desember 1946: Solgt til Det Stavangerske Dampskibsselskab, Stavanger for USD 80 000. Hentet i Sheerness. Omfattende ombygd til rutebåt ved eiers eget verksted på Klasaskjæret i Stavanger. Skroget ribbet helt. Nytt overbygg med salonger og restaurasjon på to dekk i full bredde. Registrert for 740 passasjerer i innenskjærs fart og 450 i åpent farvann. Bildekk med dreieskive for 22 personbiler. Marsjfart var 15 knop, mens toppfarten var hele 17 knop. Nye kjenningsmål: 189,7’ x 33’ x 14,2’  Brt:757
22. juli 1947: Gikk prøvetur som lokalrutebåt MS «Haugesund». Var da ikke bare Stavangerskes definitive flaggskip i lokalrutefarten, men også Norges klart mest moderne og raskeste lokalrutefartøy. «Haugesund» var også Stavangerskes første helt hvitmalte fartøy, og dermed opphavet til begrepet Den Hvite Flåte som ble en viktig del av selskapets markedsføring utover femtitallet. Den første tiden hadde den fortsatt tradisjonell sort Stavangerske-skorsten med tre røde ringer. Denne ble snart etter malt gul med røde ringer. «Haugesund» ble formelt innregistrert i norsk register 15. august 1947.
25. juli 1947: Gikk første tur i rute Stavanger-Haugesund. Overtok ellers «Fjorddrott»s lange rute Sauda-Stavanger-Haugesund-Stavanger-Sauda (men pluss en tur til Haugesund også om søndagene). På særlige utfartsdager gikk den også turer i ruten Stavanger-Tau.
1949: Satt inn i ruten Stavanger-Haugesund på heltid. Avgang fra Stavanger alle hverdager kl. 11:00, og søndager kl. 10:15. Fikk her raskt ry som en god sjøbåt på det værharde stykket over Boknafjorden.
30. mai 1953: Ruten hadde stadig økende trafikk. Eierselskapet fant det derfor nødvendig å sette inn nok et skip i ruten i sommerhalvåret slik at man kunne ha to turer hver vei daglig. Man satte først inn «Sauda». Nå ble ruten også en samseiling med Haugesund Dampskibsselskab, Haugesund, som benyttet DS «Karmsund», MS «Landanes», MS «Tonjer» og senere MF «Tre Måker» i ruten.
1954: Sommerruten med «Sauda» ble helårsrute og ble senere overtatt av «Sauda»s søsterskip «Sand».
Mars 1955: Ombygd ved AS Mjellem & Karlsen, Bergen. Nytt bildekk i forlengelse av salongdekket. Kunne nå totalt frakte 34 personbiler. Brt: 854
14. april 1966: Eierselskapets nye bilferge «Tungenes» ble levert og satt inn i ruten på Haugesund i samseiling med «Haugesund».
Januar 1973: «Haugesund» gikk siste tur i ruten.


== Italiensk etterhistorie ==
2. mars 1973: solgt til Liberia Navigazione Lauro S.p.S., Napoli, Italia. Omdøpt «Lauro Express». Ombygd. Øvre bildekk fjernet. Fergelem montert akter.  brt: 497. Benyttet i rute Napoli-Capri-Ischia.
1982: Solgt til FILA S.p.A., Trapani, Italia. Omdøpt «Sicilia Ponte».
1997: Solgt til ukjent skipsopphugger i Napoli, Italia for opphugging.
30. august 1997: Påbegynt opphugget.


== Se også ==
Det Stavangerske Dampskibsselskab
Den Hvite Flåte
MS «Stavanger» (1943)
MS «Jylland»
MS «Sunnhordland» (1949)
MS «Sunnfjord»
MS «Sognefjord»


== Kilder ==
«Det Stavangerske Dampskibsselskab, 1855-1955», R. A. Lorentzen  1955
Artikkel om Stavangerske i «Skipet» 1-2.1991 av Alf Johan Kristiansen
«Fjordabådane», Magnus Torgersen  1981
«Fjordabåtene», Jone Laugaland  2005
David Hepper
Atle Wilmar
Artikkelen «Marinefartøyene som ble passasjerbåter» av Carl Hugo Lücherat på www.stp-norway.com
Trygve Eriksen jr.'s arkiv


== Eksterne lenker ==
(en) IMO 5143883 – kategori av bilder, video eller lyd på Commons 
(en) MS «Haugesund» – Den internasjonale sjøfartsorganisasjonen